Котляров Виктор и зэфIэкI лъагэ
«Кавказский узел» Интернет сайтым «Кавказ Ищхъэрэм и лIыхъужь» фIэщыгъэм щIэт зэпеуэ илъэс зыбжанэ хъуауэ ирегъэкIуэкI. Абы хэтыну зыхуэфащэхэр зыубзыхури увыпIэхэр зыгуэшри сайтыр къэзыгъэсэбэпхэрщ.
Зэпеуэм и ещанэ Iыхьэм — «Кавказым и лIыхъужь — 2014»-м — хэтыну «Кавказский узел»-м къыхихахэм хагъэхьащ Дагъыстэн, Шэшэн, Ингуш, Осетие Ищхъэрэ-Алание, Къэрэшей-Шэрджэс, Къэбэрдей-Балъкъэр республикэхэм я лIыкIуэхэр. Ахэр жылагъуэ лэжьакIуэ Кутаев Руслан, цIыхухэм я хуитыныгъэр зыхъумэхэу Муцольгов Магомед, Денисенкэ Еленэ, Мурданов Асильдар сымэ, эколог Хадиков Ашэмэз, тхылъ тедзапIэм и унафэщI Котляров Виктор сымэщ.
МахуипщIым къриубыдэу, дыгъэгъазэм и 30-м щегъэжьауэ щIышылэм и 9 хъуху, цIыху 16156-м Iэ яIэтащ. Абы кърикIуамкIэ, «Кавказым и лIыхъужь — 2014» зэпеуэм бжьыпэр щиубыдащ Ингуш республикэм щыщ Муцольгов Магомед. ЕтIуанэ увыпIэр ди лъахэгъу Котляров Виктор хуагъэфэщащ. Ещанэ хъуар Дагъыстэным щыщ Денисенкэ Еленэщ.
Iэ зыIэтахэр Котляров Виктор и ехъулIэныгъэхэм щытепсэлъыхьым, абы Кавказым ис лъэпкъхэр зэкъуигъэувэу, лъэпкъ цIыкIурэ щэнхабзэ мыхьэнэншэрэ зэрыщымыIэр къигъэлъагъуэ зэпыту зэрыщытыр жаIащ.
Инэрокъуэ Данэ.
